ক্রিসির কথা ভেবে ভেবেই আমার রাত কাটে। সকালের রোদ্দুর এসে আলপনা ছড়ায় অগোছালো বিছানায়! তখন ঘুম ভাঙে। জানালায় তাকালে মাউন্টেন দেখি। আর দেখি আঁকাবাঁকা রাস্তা। ছুটির দিনের সকালে সেই রাস্তা ধরে জাস্টিন আসে। তার বিশালাকার জিপ দুবার হর্ন দেয়। আমি ওল্ড ইংলিশের দুটা বোতল নিয়ে জিপে বসি। আমার বন্ধু জাস্টিন ক্রিস্টোফার! ঝড়ের মতো গাড়ি চালায়। পেছনের সিটে গা এলিয়ে বসা স্মোকি আর জিনা। আমি পেছনে তাকালে আফসোস হয়। ওল্ড ইংলিশ গলা দিয়ে নামে। শরীর ঝিমায়। অ্যালকোহলের ঘোরেই তখন মনে হয় স্মোকি-জিনা দুজন সুন্দরী মেয়ে হলে কী ক্ষতি হতো? আমার দুর্ভাগ্য স্মোকি-জিনা জাস্টিনের প্রিয় দুই কুকুরের নাম!